Guvernul a aprobat joi Programul național de investiții în infrastructura unităților spitalicești, program care se va derula în perioada 2024 – 2031 cu un buget total de 13,2 miliarde lei, din care:
- 2,1 miliarde lei pentru spitale orășenești și municipale/municipale de urgență
- 7,3 miliarde lei pentru spitale județene/județene de urgență, spitale de specialitate, spitale clinice și clinice de urgență
- 100 milioane lei pentru asistență tehnică pentru implementarea proiectelor
- 500 milioane lei pentru unități sanitare finanțate prin proiecte derulate prin Programul Operațional Infrastructură Mare 2014-2020 și prin Programul Operațional Regional 2014-2020, care au fost declarate nefuncționale / nefinalizate la data de 31.12.2023 și care nu sunt etapizate prin programele aferente perioadei de programare 2021-2027 sau finanțate prin Planul Național de Redresare și Reziliență
- 3,25 miliarde lei pentru unități sanitare publice care au fost aprobate pentru finanțare din Planul Național de Redresare și Reziliență de către Ministerul Sănătății.
Finanțarea programului se asigură din:
- Bugetul de stat, prin bugetul Ministerului Investițiilor si Proiectelor Europene
- Bugetele locale;
- Alte surse legal constituite;
Valoarea maximă eligibilă a unui proiect finanțat este de:
- 2 miliarde lei pentru spitale județene/județene de urgență, spitale de specialitate;
- 350 milioane lei pentru spitale municipale/municipale de urgență;
- 250.000 milioane lei pentru spitale orășenești
Pentru proiectele prevăzute în program se pot realiza următoarele investiții:
- construcții noi /extinderea și dotarea acestora
- lucrări de modernizare/reabilitare la construcții existente și dotare acestora
- extindere la construcțiile existente, inclusiv lucrări de conectare la clădiri existente și dotare
- lucrări și dotări pentru digitalizare și tranziție verde
Conform statisticii oficiale, în România funcționau în urmă cu doi ani 704 de spitale și unități spitalicești asimilate spitalelor.
Dintre acestea, numai 351 erau unități medicale mari (cu peste 100 de paturi), iar 269 erau unități medicale mici (cu mai puțin de 50 de paturi).
Noi investiții în infrastructura medicală de urgență
Separat de acest program, ministrul Sănătății a anunțat joi că 131 de Unităţi de primiri urgenţe (UPU) şi Compartimente primire urgenţe (CPU) din spitale judeţene, municipale şi orăşeneşti vor fi dotate cu echipamente moderne.
E vorba de echipamente IT (hardware şi software), sisteme de comunicaţii (audio şi video), echipamente şi dispozitive medicale specifice şi alte echipamente pentru asigurarea infrastructurii necesare comunicării cu centrele regionale de telemedicină de urgenţă Bucureşti, Târgu Mureş, Timişoara şi Iaşi.
Contractul de instalare a acestor echipamente a fost semnat joi, iar proiectul are o valoare totală de 6,5 milioane lei, fiind finanțat de Banca Mondială.
***